Il-Ħamis filgħaxija, il-Kap Nazzjonalista Adrian Delia mar fuq l-istazzjon televiżiv tiegħu u fetaħ attakk tremend fuq min sfiduċjah. Huwa kwota mill-Kostituzzjoni ta' Malta, l-ogħla liġi fil-pajjiż li tgħid li l-Kap tal-partit fl-Oppożizzjoni għandu jkun il-Kap tal-Oppożizzjoni. B'botta ċara lil dawk li tradewh u sfiduċjawh, Delia semma li kulħadd irid jerfa' r-responsabiltajiet tiegħu. Fakkar lid-deputati Nazzjonalisti li l-Kap tal-Oppożizzjoni jrid ikun Kap tal-Partit skont l-istatut tal-partit iżda anki skont x'tgħid il-Kostituzzjoni. Ftit qabel tkellem fuq il-midja tiegħu, Delia għamel anki stqarrija fuq il-profil tiegħu fuq facebook. Fiha esprima r-rabja tiegħu u qal li se jittieħdu l-azzjonijiet fl-istrutturi tal-partit fil-konfront ta' dawk li sfiduċjawh. Hawnhekk qal l-grupp ta' dsatax-il deputat li sfiduċjah għalissa għadu parti mill-Partit Nazzjonalista. Fil-messaġġ tiegħu fuq in-NET, lil Therese Comodini Cachia li qed tiġi proposta biex tieħodlu postu bħala Kap tal-Oppożizzjoni, Delia qalilha li huwa għadu jokkupa din il-kariga Kostituzzjonali. Delia tenna li huwa ngħata mandat mit-tesserati u huwa se jibqa' Kap tal-Partit Nazzjonalista.